ØB: Studenten, som nå er bosatt i Ås, var 18 år og bodde i Vestby da han plutselig fikk besøk av politiet. Hjemme hos han fant de en grønn bærepose som inneholdt 18 lynlåsposer med marihuana. Politiet fant også diverse brukerutstyr, et par jointer og cirka hundre ubrukte lynlåsposer.

20 år er han blitt nå, og nylig måtte han møte i Follo tingrett, tiltalt for å ha tilvirket, innført, oppbevart eller overdratt narkotika, som det heter i deler av straffelovens paragraf 162. Tiltalen gikk ut på at han fra sommeren 2012 til begynnelsen av desember dette året kjøpte i underkant av 1000 gram marihuana, og solgte dette.

Misforståelser

Det siste forholdet erkjente han. Men han nektet for kiloen med marihuana. I politiforklaringen har han forklart at han vanligvis kjøpte 100 gram rundt to ganger i måneden, men han mener deler av politiavhøret ikke er korrekt. Det er omfanget av marihuana han bestrider. 20-åringen mener det må være snakk om anslagsvis 400 gram, ikke en kilo.

Lett å skaffe nettverk

I politiavhøret forklarte han også at det var lett å skaffe seg et nettverk av kjøpere. Follo tingrett konkluderer da også med at siden tiltaltes kundenettverk var ganske stort, har handelen også vært ganske omfattende. Retten viser også til at det ble funnet 100 ubrukte lynlåsposer hjemme hos ham. Retten legger derfor omsetningen av marihuana til rundt 700 gram.

Aktors påstand var fengsel i 120 dager, som gjøres betinget. I denne saken er det snakk om marihuana, og selv om retten ikke kjenner styrkegraden, er marihuana mindre sterktvirkende enn hasj, og dette må reflekteres i straffeutmålingen. I skjerpende retning legger retten til grunn at det er snakk om salg i en forholdsvis stor skala, til et forholdsvis stort nettverk av kunder.

I formildende retning viser retten til at saken ble liggende i ett år og tre måneder fra den var ferdig etterforsket til tiltale ble tatt ut. Det er brudd på EMK artikkel 6, nr. 1 om rettergang innen rimelig tid.

Straffen blir 90 dager i fengsel, med en prøvetid på to år. Så skal utbytte av en kriminell handling inndras. Han kan ha tjent om lag 50 000 kroner på marihuanasalget, men retten er kommet til at et slikt krav er klart urimelig. Pengene er for lengst brukt opp, så retten reduserer beløpet han må betale til 20 000 kroner.